CELEX: 32020D0452
Language: sl
Date: 2020-03-26 00:00:00
Title: Izvedbeni sklep Komisije (EU) 2020/452 z dne 26. marca 2020 o spremembi Izvedbenega sklepa (EU) 2019/570 v zvezi z zmogljivostmi za odzivanje na tveganja z majhno verjetnostjo, vendar hudimi posledicami (notificirano pod dokumentarno številko C(2020) 2011) (Besedilo velja za EGP)

27.3.2020   
               
               
                  SL
               
               
                  Uradni list Evropske unije
               
               
                  LI 94/1
               
            
         IZVEDBENI SKLEP KOMISIJE (EU) 2020/452
         z dne 26. marca 2020
         o spremembi Izvedbenega sklepa (EU) 2019/570 v zvezi z zmogljivostmi za odzivanje na tveganja z majhno verjetnostjo, vendar hudimi posledicami
         
            
               (notificirano pod dokumentarno številko C(2020) 2011)
            
         
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa št. 1313/2013/EU Evropskega parlamenta in Sveta z dne 17. decembra 2013 o mehanizmu Unije na področju civilne zaščite (1) in zlasti člena 32(1)(ha) Sklepa,
         ob upoštevanju naslednjega:
         
                     (1)
                  
                  
                     Sklep št. 1313/2013/EU določa pravni okvir rescEU. rescEU je rezerva zmogljivosti na ravni Unije, ki je namenjena zagotavljanju pomoči v izrednih razmerah, v katerih splošne obstoječe zmogljivosti na nacionalni ravni in tiste, ki so jih države članice namenile evropskemu naboru civilne zaščite, ne morejo zagotoviti učinkovitega odziva na naravne nesreče in nesreče, ki jih povzroči človek.
                  
               
                     (2)
                  
                  
                     Izvedbeni sklep Komisije (EU) 2019/570 (2) določa začetno sestavo rescEU v smislu zmogljivosti in zahtev glede kakovosti. Rezerva rescEU zaenkrat zajema zmogljivosti gašenja gozdnih požarov iz zraka, zmogljivosti medicinske evakuacije po zraku, zmogljivosti ekipe za nujno medicinsko pomoč in zmogljivosti ustvarjanja zalog medicinske opreme.
                  
               
                     (3)
                  
                  
                     Člen 21(4) Sklepa št. 1313/2013/EU določa možnosti za vzpostavitev zmogljivosti rescEU za obvladovanje tveganj z majhno verjetnostjo, vendar hudimi posledicami. Da bi se te zmogljivosti lahko vzpostavile, je treba v tem sklepu določiti vrste tveganja z majhno verjetnostjo, vendar hudimi posledicami, ter pri tem upoštevati morebitne scenarije za taka tveganja.
                  
               
                     (4)
                  
                  
                     Zmogljivosti rescEU, vzpostavljene za odzivanje na tveganja z majhno verjetnostjo, vendar hudimi posledicami, bi morala v celoti financirati Unija zaradi njihove zelo posebne narave, visokih stroškov in pomanjkanja na ravni Unije. V skladu s členom 21(4) in členom 23(4b) Sklepa št. 1313/2013/EU bi morala za take zmogljivosti finančna pomoč Unije kriti vse stroške, potrebne za zagotavljanje razpoložljivosti in uporabe, ter kriti vse operativne stroške ob uporabi v okviru mehanizma Unije.
                  
               
                     (5)
                  
                  
                     Pri določanju zmogljivosti rescEU z izvedbenimi akti bi morala Komisije oceniti, ali se dana zmogljivost šteje kot odzivanje na tveganja z majhno verjetnostjo, vendar hudimi posledicami.
                  
               
                     (6)
                  
                  
                     Postopek opredelitve zmogljivosti, vzpostavljenih za odzivanje na tveganja z majhno verjetnostjo, vendar hudimi posledicami, mora temeljiti na njihovem strateškem pomenu ter biti izveden na pregleden način in v tesnem sodelovanju z državami članicami.
                  
               
                     (7)
                  
                  
                     Za obvladovanje tveganj z majhno verjetnostjo, vendar hudimi posledicami, kot je med drugim biološki napad ali epidemija z velikim številom pacientov z zelo nalezljivo boleznijo, je treba uporabiti zmogljivosti medicinske evakuacije pacientov z zelo nalezljivimi boleznimi (Medevac HID), zmogljivosti medicinske evakuacije žrtev nesreč po zraku in zmogljivosti ekipe za nujno medicinsko pomoč tipa 3. Zmogljivosti za ustvarjanje zalog medicinske opreme bi bilo treba uporabiti tudi za odziv na dolgotrajne resne čezmejne nevarnosti za zdravje, ki zaradi svojega obsega in zapletenosti lahko povzročijo motnje pri zagotavljanju socialnih, okoljskih, gospodarskih in javnozdravstvenih storitev.
                  
               
                     (8)
                  
                  
                     Glede na izredne razmere zaradi izbruha COVID-19 in ker je treba hitro vzpostaviti skupno evropsko rezervo, ki države članice lahko podpre pri odzivanju, bi morala retroaktivnost veljati za zmogljivosti za ustvarjanje zalog medicinske opreme v okviru rezerve rescEU, in sicer od datuma njene določitve kot zmogljivosti rescEU z Izvedbenim sklepom Komisije (EU) 2020/414 (3).
                  
               
                     (9)
                  
                  
                     Izvedbeni sklep (EU) 2019/570 bi bilo zato treba spremeniti.
                  
               
                     (10)
                  
                  
                     Ukrepi, določeni v tem sklepu, so v skladu z mnenjem odbora iz člena 33(1) Sklepa št. 1313/2013/EU –
                  
               SPREJELA NASLEDNJI SKLEP:
         
            Člen 1
            Izvedbeni sklep (EU) 2019/570 se spremeni:
            
                        (1)
                     
                     
                        člen 1 se spremeni:
                        
                                    (a)
                                 
                                 
                                    točka (e) se nadomesti z naslednjim:
                                    
                                                „(e)
                                             
                                             
                                                skupne ocenjene stroške zmogljivosti rescEU za ustvarjanje zalog medicinske opreme;“;
                                             
                                          
                              
                                    (b)
                                 
                                 
                                    dodata se naslednji točki (f) in (g):
                                    
                                                „(f)
                                             
                                             
                                                vrste tveganja z majhno verjetnostjo, vendar hudimi posledicami;
                                             
                                          
                                                (g)
                                             
                                             
                                                zmogljivosti rescEU, vzpostavljene za obvladovanje tveganj z majhno verjetnostjo, vendar hudimi posledicami.“;
                                             
                                          
                              
                  
                        (2)
                     
                     
                        vstavita se naslednja člena:
                        
                           „Člen 3d
                           Vrste tveganja z majhno verjetnostjo, vendar hudimi posledicami
                           Za namene vzpostavitve zmogljivosti rescEU, potrebnih za odzivanje na tveganja z majhno verjetnostjo, vendar hudimi posledicami, Komisija upošteva naslednje:
                           
                                       (a)
                                    
                                    
                                       nepredvidljivost ali izjemno naravo nesreče;
                                    
                                 
                                       (b)
                                    
                                    
                                       obseg nesreče, vključno s številom ponesrečenih, številom smrtnih žrtev in množičnim razseljevanjem;
                                    
                                 
                                       (c)
                                    
                                    
                                       dolgotrajnost nesreče;
                                    
                                 
                                       (d)
                                    
                                    
                                       stopnjo kompleksnosti nesreče;
                                    
                                 
                                       (e)
                                    
                                    
                                       morebitno tveganje resnih motenj delovanja nacionalne vlade, vključno z zagotavljanjem socialnih, okoljskih, gospodarskih in javnozdravstvenih storitev, oziroma motenj kritične infrastrukture iz člena 2(a) Direktive Sveta 2008/114/ES (*1);
                                    
                                 
                                       (f)
                                    
                                    
                                       geografski obseg, vključno z morebitnimi učinki razširitve preko meja;
                                    
                                 
                                       (g)
                                    
                                    
                                       druge dejavnike, kot je popolna aktivacija enotne ureditve Sveta za politično odzivanje na krize (IPCR) ali sklicevanje na solidarnostno klavzulo v skladu s členom 222 Pogodbe o delovanju Evropske unije.
                                    
                                 
                        
                           Člen 3e
                           Zmogljivosti rescEU, vzpostavljene za odzivanje na tveganja z majhno verjetnostjo, vendar hudimi posledicami
                           
                              1.   Zmogljivosti za odziv na nesreče, ki spadajo pod vsaj dve vrsti tveganja, kakor so določena v členu 3d, se vzpostavijo z namenom odzivanja na tveganja z majhno verjetnostjo, vendar hudimi posledicami.
                           
                           
                              2.   Za vsako zmogljivost rescEU, določeno v členu 2(2), Komisija ugotovi, ali se lahko vzpostavi zmogljivost za odzivanje na tveganja z majhno verjetnostjo, vendar hudimi posledicami.
                           
                           
                              3.   Zmogljivosti rescEU iz točk (c), (d), (e) in (f) člena 2(2) se vzpostavijo z namenom obvladovanja tveganja z majhno verjetnostjo, vendar hudimi posledicami. Finančna pomoč Unije krije vse stroške, potrebne za zagotavljanje razpoložljivosti in uporabe, v skladu s členom 21(4) Sklepa št. 1313/2013/EU.
                           
                           
                              4.   Kadar se uporabijo zmogljivosti rescEU iz točk (c), (d), (e) in (f) člena 2(2) v okviru mehanizma Unije, finančna pomoč Unije krije 100 % operativnih stroškov v skladu s členom 23(4b) Sklepa št. 1313/2013/EU.
                           
                        
                        
                           (*1)  Direktiva Sveta 2008/114/ES z dne 8. decembra 2008 o ugotavljanju in določanju evropske kritične infrastrukture ter o oceni potrebe po izboljšanju njene zaščite (UL L 345, 23.12.2008, str. 75).“"
                        
                     
                  
         
            Člen 2
            Naslovniki
            Ta sklep je naslovljen na države članice.
            Uporablja se od 19. marca 2020.
         
         
            V Bruslju, 26. marca 2020
            
               
                  Za Komisijo
               
               Janez LENARČIČ
               
                  Član Komisije
               
            
         
         
            (1)  UL L 347, 20.12.2013, str. 924.
         
            (2)  Izvedbeni sklep Komisije (EU) 2019/570 z dne 8. aprila 2019 o določitvi pravil za izvajanje Sklepa št. 1313/2013/EU Evropskega parlamenta in Sveta v zvezi z zmogljivostmi rescEU in o spremembi Izvedbenega sklepa Komisije 2014/762/EU (UL L 99, 10.4.2019, str. 41).
         
            (3)  Izvedbeni sklep Komisije (EU) 2020/414 z dne 19. marca 2020 o spremembi Izvedbenega sklepa (EU) 2019/570 v zvezi z zmogljivostmi rescEU za ustvarjanje zalog medicinske opreme (UL L 82I, 19.3.2020, str. 1).